Oxfordian Kissuth

Australian hallitus on saanut tärkeän voiton kiistassa tuotemerkittömistä tupakkapakkauksista Philip Morris Asia –tupakkajättiä vastaan.

Philip Morrisin Aasian yksikkö haastoi Australian valtion oikeuteen käyttäen hyväkseen keskinäiseen kauppasopimukseen sisältyvää sijoittajansuojaa. Siinä sijoittajalla on oikeus viedä syrjiväksi katsomansa käytäntö suoraan kansainväliseen välimiesmenettelyyn.

Tupakkajätti väitti, että Australian tupakkalainsäädäntö tarkoitti käytännössä sen investointien pakkolunastusta ja rikkoi tavaroiden vapaata liikkumista koskevia säännöksiä.

Tuomioistuin hylkäsi perjantaiaamuna Suomen aikaa yksimielisesti yhtiön kanteen. Päätöksen yksityiskohtaiset perustelut eivät ole vielä julkisia. Tämä kuitenkin tarkoittaa, että Australiassa vuonna 2011 säädetty laki tuotemerkittömistä tupakkapakkauksista jää voimaan.

Yhtiö haastoi Australian oikeuteen käyttäen hyväkseen kauppasopimukseen sisältyvää sijoittajansuojaa.

Terveysministeri tyytyväinen

Australian terveysministeri Fiona Nash kiittää päätöstä ja toteaa The Sydney Morning Herald -lehdessä, että tuotemerkittömät tupakkapakkaukset ovat laillinen kansanterveydellinen toimenpide.

– Tupakointi on tuottanut uskomattoman paljon haittaa australialaisille. Hallitus on vienyt tuotemerkittömiä tupakkapakkauksia eteenpäin ja satsannut tupakoinnin vähentämiseen, Nash sanoo lehdessä.

ILMOITUS

Philip Morris tuomitsee päätöksen ja toteaa, että se ei oikeuta tuotemerkittömien pakkausten käyttöönottoa Australiassa sen paremmin kuin muuallakaan.

Käänteentekevä päätös

Suomen ASH:n toiminnanjohtaja Mervi Hara pitää päätöstä käänteentekevänä tupakkapolitiikan kehittymisen kannalta.

– Tupakkayhtiöiden uusin taktiikka on ollut pelotella valtioita oikeudenkäynneillä, jos nämä yrittävät edistää tupakkapolitiikkaansa. Nyt se ei onnistunutkaan, Hara sanoo.

– Onneksi oikeuslaitokset näkevät, että tupakka on kiistatta tappava tuote ja nykyisessä muodossaan pakkausten tuotemerkit, kuvitus ja värit antavat yhä liioitellun myönteisen kuvan tuotteiden turvallisuudesta.

Ranskassa juuri päätös

Hara uskoo, että tuotemerkittömistä pakkauksista tulee vähitellen arkipäivää ja toivoo, että Suomessa seurattaisiin tätä kehitystä. Sosiaali- ja terveysministeriön valmistelemasta tupakkalain muutosluonnoksesta tuotemerkittömät pakkaukset kuitenkin puuttuivat.

– Nyt ne pitäisi ehdottomasti saada mukaan, muuten tupakkalain kokonaisuudistus on jo voimaan tullessaan auttamattoman vanhanaikainen. Esimerkiksi Ranskan parlamentti hyväksyi eilen tuotemerkittömien tupakkapakkausten käyttöönoton ensi toukokuusta alkaen, Hara sanoo.

Suomen ASH ry on valtakunnallinen kansanterveysjärjestö ja yhteistyöverkosto.